Xel kꞌu bꞌi ri Jesús,
xukꞌam bꞌi ru cruz,
xeꞌ pa ri juyubꞌ ri käbꞌix U Bꞌaqil Jolomaj che.
(Pa ri chꞌabꞌal hebreo are käbꞌix Gólgota che.)
Chilaꞌ xkirip wi cho ri cruz junam kukꞌ kiebꞌ achijabꞌ chik,
jujun pa taq u xkut.
Ri Jesús xkanaj pa ki nikꞌiajal.
Ri tat Pilato xtaqan chukojik jun tzꞌibꞌtalik puwiꞌ ri cruz ri kubꞌij:
JESÚS AJ NAZARET RI NIM TAQANEL PA KI WIꞌ RI WINAQ AJ ISRAEL.
E kꞌia chke ri winaq aj Israel xkisikꞌij u wäch ri tzꞌibꞌtalik riꞌ rumal chi ri juyubꞌ ri xrip wi ri Jesús naqaj kꞌo wi che ri tinimit Jerusalén.
Ri tzꞌibꞌtalik,
tzꞌibꞌtal waꞌ pa ri hebreo,
griego,
xuqujeꞌ pa ri latín.
Rumal riꞌ ri ki nimaqil sacerdotes kech ri winaq aj Israel xkibꞌij che ri tat Pilato:
Mätzꞌibꞌaj la:
“Ri Nim Taqanel kech ri winaq aj Israel.”
Xane tzꞌibꞌaj la:
“Ri kubꞌij che ribꞌ chi are Nim Taqanel kech ri winaq aj Israel,”
—xecha che.
Are kꞌu ri tat Pilato xchꞌawik,
xubꞌij chke:
Ri xintzꞌibꞌaj,
xaq je waꞌ käkanajik,
—xcha chke.
Te riꞌ,
aretaq xetoꞌtaj ri soldados churipik ri Jesús cho ri cruz,
xkikꞌam ri ratzꞌiaq,
xkaꞌn kꞌu kiejebꞌ che,
jujun ke ri jujun soldados.
Xuqujeꞌ xkikꞌam ri kamixaꞌ.
Man tꞌisom tä kꞌu waꞌ,
xane xa jun u bꞌanom,
kemom petinaq ajsik kꞌä ikim.
Ri soldados xkibꞌij chbꞌil taq kibꞌ:
Man käqaraqꞌatij taj.
Chqesaj suerte chrij rech käqilo jachin kächꞌakowik,
—xechaꞌ.
Je riꞌ xbꞌantajik jas ri tzꞌibꞌtal pa ru Loqꞌ Pixabꞌ ri Dios ri kubꞌij:
“Xkijach ri watzꞌiaq chkiwäch,
xkesaj suerte chrij,”
—kächaꞌ.
Are waꞌ ri xkaꞌn ri soldados.
Chunaqaj ri cruz ri ripom wi ri Jesús kꞌo ru nan,
kꞌo ru chaqꞌ ru nan,
kꞌo ri nan María ri rixoqil ri tat Cleofas,
xuqujeꞌ kꞌo ri nan María ri aj Magdala.
Aretaq ri Jesús xril ru nan xuqujeꞌ ri tijoxel ri sibꞌalaj loqꞌ chuwäch takꞌal chuxkut,
xubꞌij che ru nan:
Nan,
chabꞌana awal che we achi riꞌ,
—xcha che.
Te kꞌu riꞌ xubꞌij che ru tijoxel:
Chabꞌana a nan che ri nu nan,
—xcha che.
Tzare chiꞌ kꞌut ri tijoxel riꞌ xukꞌam bꞌi ru nan ri Jesús cho rachoch.
Te kꞌu riꞌ rumal chi ri Jesús retam chi ronojel ri tzꞌibꞌtal chrij bꞌantajinaq chik,
xuqujeꞌ rech qas käbꞌantajik jas ri kubꞌij ru Loqꞌ Pixabꞌ ri Dios,
xubꞌij:
Kächaqiꞌj nu chiꞌ,
—xchaꞌ.
Kꞌo kꞌu apan jun laq nojinaq che chꞌäm vino.
Xkirubꞌ kꞌu jun estropajo chupam ri vino riꞌ,
xkiya puwiꞌ jun aj,
te kꞌu riꞌ xkiya aqꞌan chuchiꞌ ri Jesús.
Ri Jesús xutij ri chꞌäm vino,
te kꞌu riꞌ xubꞌij:
Ronojel xbꞌantajik,
—xchaꞌ.
Xupachbꞌa kꞌu ru jolom,
xel ranimaꞌ.
Xa kꞌu chuweq chik ri nimaqꞌij Pascua.
Man käkaj tä kꞌu ri winaq aj Israel chi ri ki cuerpo ri winaq kekanaj kan cho taq ri cruz pa ri qꞌij re uxlanem.
Ri qꞌij re uxlanem riꞌ are jun qꞌij waꞌ nim u bꞌanik.
Rumal riꞌ xkitaꞌ che ri tat Pilato chi kätaqan chuqꞌajisaxik ri kaqan ri e ripil cho taq ri cruz,
xuqujeꞌ chi käqasax ri ki cuerpo cho ri cruz.
Te riꞌ xebꞌeꞌ ri soldados,
xkiqꞌajisaj ri raqan ri nabꞌe xuqujeꞌ ri jun chik ri e ripom rukꞌ ri Jesús.
Aretaq kꞌut xeqebꞌ rukꞌ ri Jesús,
xkilo chi käminaq chik,
xa je riꞌ man xkiqꞌajisaj tä ri raqan ri Areꞌ.
Pune je riꞌ jun chke ri soldados xujaq ru kꞌalkꞌax ri Jesús rukꞌ jun lanza,
chanim kꞌut xel loq kikꞌ xuqujeꞌ joron.
Ri käbꞌin waꞌ we tzij riꞌ,
are jun ri qas xrilo,
qas tzij kꞌu ri kubꞌij.
Ri areꞌ kubꞌij ri qas tzij ri retam rech ri ix xuqujeꞌ kixkojonik.
Je kꞌu xkꞌulmataj waꞌ rech käbꞌantajik jas ri tzꞌibꞌtal pa ru Loqꞌ Pixabꞌ ri Dios ri kubꞌij:
“Man kꞌo tä jun bꞌaq xkiqꞌajisaj che,”
—kächaꞌ.
Kubꞌij xuqujeꞌ ru Loqꞌ Pixabꞌ ri Dios pa jun u xaq chik:
“Käkil na ri xkisoko,”
—kächaꞌ.